R. Kaliňák, podpredseda vlády a minister vnútra SR: (2008-10-23):
Súčasná finančná kríza svojím rozsahom a možnými negatívnymi dopadmi na celý svet vedie k výraznej zmene doterajšieho zabehaného fungovania štátu a trhu a vzťahov z nich vyplývajúcich. Pretože dopady sú globálne, hľadajú sa aj globálne riešenia. Slovenská republika ako súčasť európskej integrácie sa na hľadaní týchto riešení aktívne podieľa a to, samozrejme, na najvyššej úrovni, úrovni Európskej rady. V súvislosti s nastávajúcim prijatím eura má Slovensko možnosť ovplyvňovať tiež rozhodnutia eurozóny a v neposlednom rade aktívne predkladá riešenia aj do Európskeho parlamentu, predovšetkým prostredníctvom socialistickej frakcie. Na Európskej rade konanej v dňoch 15. až 16. októbra tohto roku bola problematika hospodárskej a finančnej stability najviac diskutovanou témou. Európska rada podporila koordinovaný plán činnosti štátov eurozóny zo stretnutia dňa 12. októbra v Paríži. Na tento summit lídrov krajín Eurogroup, ako sa hovorí tej časti štátov, ktoré používajú euro, samozrejme, bolo pozvané aj Slovensko, sa  rozoberajú práve otázky úzko súvisiace s touto krízou. Bolo veľmi správne, keď predstavitelia krajín používajúcich spoločnú európsku menu potvrdili, že chcú postupovať koordinovane a rozhodne s cieľom obnoviť dôveru a správne fungovanie finančného systému. Nikto už dnes nepopiera fakt, že súčasná svetová kríza si vyžaduje konkrétne opatrenia a jednotu. A to je to, čo dnes skutočne Európska únia má. Aj keď deklarácia, ktorá tam bola prijatá, neobsahuje žiadne konkrétne záväzky, bola dôležitá, pretože vrcholná schôdzka ukázala, že Európa reaguje na krízu jednotne. Kríza sa vďaka finančným inštrumentom, na ktorých sa dohodli lídri krajín eurozóny, môže lepšie zvládnuť. Summit predstaviteľov eurozóny vyslal dôležitý signál o sile tejto skupiny štátov. Európska rada na októbrovom rokovaní vyjadrila podporu opatreniam Európskej centrálnej banky a centrálnych bánk dotknutých štátov v súvislosti s finančnou krízou. Vyzdvihla význam posilnenia dohľadu nad európskym finančným sektorom, najmä pokiaľ ide o národné skupiny. Potvrdila svoj záväzok prijať za každých okolností opatrenia potrebné na zachovanie stability finančného systému, predchádzať bankrotom a zabezpečiť ochranu vkladov všetkých sporiteľov. Rada tiež podčiarkla potrebu posilnenia kooperačných procedúr medzi európskymi krajinami a potrebu usilovať o reformu medzinárodného finančného systému založenú na princípoch transparentnosti, zodpovednosti, integrity a celosvetového vývoja. Odsúhlasila zriadenie neformálneho mechanizmu varovania, výmeny informácií a hodnotenia tzv. krízového finančného centra, ktoré zabezpečí okamžité a dôverné podávanie informácií inštitúciám a všetkým členským štátom a tým rýchlu a účinnú reakciu na krízovú situáciu. Samozrejme, že vláda Slovenskej republiky nie je len pasívnym pozorovateľom spoločných krokov Európskej únie. Navrhli sme naliehavé opatrenia finančnej stabilizácie na ochranu vkladov, investícií a pracovných miest doplniť o ďalšie opatrenia, a to o pravidlá na kontrolu a zreálnenie tokov peňazí medzi materskými spoločnosťami a dcérskymi spoločnosťami. Toto opatrenie považujeme za kľúčové pre našu krajinu, pretože vzhľadom na dobrú kondíciu slovenských bánk práve cez presnú likviditu materských bánk hrozí najväčšie riziko. Slovensko sa zasadilo aj o akceptovanie toho, že všeobecná legislatíva vzťahujúca sa na všetkých finančných hráčov s posilnením dohľadu nad celými finančnými trhmi bude dohladovať aj komoditné trhy. Obchody na komoditných trhoch sa pred rokom a pol podstatne uvoľnili, kontrola a regulácia obchodovania na nich sa výrazne znížila. Úmerne tomu vzrástli ziskové marže, objemy obchodov, ale i prvok špekulatívnosti na finančných trhoch. Následne sa pohli ceny ďalších komodít, ktoré sú priamo alebo nepriamo naviazané na ropu a obilniny. Pritom rast ťažby ropy a vysoká úroda v rokoch 2007 a 2008 by mali viesť práve k opačnému vývoju, to znamená k poklesu cien. Podľa nášho názoru riešenie spočíva v transparentnosti finančného sektora v kvalitatívne novej úrovni regulácie podmienok obchodovania na komoditných trhoch, obmedzení vplyvu špekulatívnych obchodov na vývoj cien strategických surovín. Európska rada zdôraznila svoje odhodlanie prijať opatrenia potrebné na podporu hospodárskeho rastu a zamestnanosti a udržovať rozpočtové politiky v rámci revidovaného Paktu stability a rastu, ktorého uplatňovanie by malo odrážať súčasnú finančnú krízu. Presadzovanie štrukturálnych reforiem je považované za dôležitejšie ako kedykoľvek predtým. Európa v nastávajúcom období potrebuje rozvíjať hospodárske politiky na zabránenie plne rozvinutej recesie a na podporu štrukturálnych zmien vrátane zadefinovania obhajoby  a ochrany finančných a ekonomických záujmov Európskej únie. Európa by totiž nemala riešiť ekonomické problémy iných ekonomík. Je žiaduce vytvoriť spôsoby riešenia protichodných ekonomických záujmov. Navrhli sme preto prijať ďalšie opatrenia pre zadefinovanie, obhajobu a ochranu finančných a ekonomických záujmov Európskej únie a opatrenia potrebné na budovanie odolnosti voči prenikaniu problémov alebo manipulácie do finančných a ekonomických štruktúr Európskej únie a jej členských štátov. Vychádzali sme zo skutočnosti, že existujú tendencie a mechanizmy prenášania problémov, niekedy aj cielenej manipulácie kľúčových hráčov a veľkých ekonomík do globálnych systémov. Európsky pakt o riešení krízy len reaguje na vzniknutú situáciu a nerieši veľkú časť príčin a predchádzanie novým krízovým stavom. Napriek tomu, že dopady krízy sa zatiaľ na Slovensku neprejavujú do takej miery ako v niektorých iných krajinách Európskej únie, je dôležité podporiť koordinovanú reakciu na úrovni Európskej únie vzhľadom na závažnosť a rozsah krízy. Taktiež je dôležité, aby Slovensko zastávalo jednotný postoj spolu s ostatnými členmi eurozóny a svoje kroky konzultovalo s európskymi partnermi. V kontexte záverov Rady pre hospodárske a finančné záležitosti zo dňa 7. 10. 2008, ktoré boli potvrdené Európskou radou dňa 16. 10., bolo dohodnuté, aby členské štáty prijali určité opatrenia v oblasti ochrany vkladov fyzickým osobám, a to v rozsahu minimálne 50 000 eur. Slovensko v plnom rozsahu podporuje túto dohodu, dokonca ide ešte ďalej. Vláda Slovenskej republiky prijala rozhodnutie, že štát bude ručiť až do výšky 100 % vkladov pre fyzické osoby a iné oprávnené osoby. Vláda Slovenskej republiky na svojom poslednom rokovaní schválila analýzu ekonomického a legislatívneho prostredia, v ktorom pôsobia dcérske spoločnosti zahraničných finančných inštitúcií s cieľom prehĺbenia a ochrany klientov domácich finančných subjektov a zachovania stability finančného systému Slovenskej republiky. V predmetnom materiáli sú špecifikované krátkodobé a strednodobé opatrenia na elimináciu dôsledkov medzinárodnej finančnej krízy v Slovenskej republike. Aj tento schválený dokument potvrdzuje, že vláda Slovenskej republiky sa aktívne zaoberá problematikou medzinárodnej finančnej krízy a uvedomuje si svoju zodpovednosť osobitne voči občanom, ktorí majú v bankách na území Slovenskej republiky uložené často svoje celoživotné úspory. Ďakujem pekne. Skončil som, pani predsedajúca.